‘ธนชาต’เขย่งเป้าหุ้นปีนี้ดัชนีแตะ1,550จุด
ธนชาต แถมเป้าดัชนีปีนี้อีก 200 จุด เป็น 1,550 จุด หลังเพิ่มจีดีพีโต 4.8% ฟันธงไม่เห็นดอกเบี้ยลง แจกโพยหุ้น 5 ตัว ลงทุนได้กำไร 30%
8 ม.ค. 2556

ธนชาต แถมเป้าดัชนีปีนี้อีก 200 จุด เป็น 1,550 จุด หลังเพิ่มจีดีพีโต 4.8% ฟันธงไม่เห็นดอกเบี้ยลง แจกโพยหุ้น 5 ตัว ลงทุนได้กำไร 30%
บริษัทหลักทรัพย์ ธนชาต ได้ออกบทวิเคราะห์ว่า ฝ่ายวิจัยได้ปรับเพิ่มเป้าดัชนีปี 2556 ขึ้นเป็น 1,550 จุด จากเดิมที่ประเมินไว้ที่ 1,350 จุด หรือขยับขึ้นอีก 200 จุด ปัจจัยผลักดันดัชนีหุ้น คือ 1.ปรับตัวมูลค่าหุ้นที่เพิ่มขึ้น 2.มีหุ้นที่สามารถลงทุนได้เพิ่มขึ้น 3.เงินปันผลรองรับราคาหุ้นได้ และ 4.การเติบโตของกำไรของอุตสาหกรรมที่พึ่งพาการบริโภคภายในประเทศ
อย่างไรก็ตาม ก็มีความเสี่ยงที่หุ้นจะปรับฐานลงในช่วงไตรมาสแรกของปี หลังตลาดหุ้นได้ปรับตัวเพิ่มขึ้นติดต่อกัน 15 เดือน และมีปัจจัยเพดานหนี้ของสหรัฐ และการขายของเงินกองทุนหุ้นระยะยาว (LTF) ที่ครบกำหนดกดดัน 
สำหรับการลงทุนในภาวะที่ตลาดหุ้นร้อนแรงนั้น ยังมีโอกาสได้ผลตอบแทนถึง 30% ซึ่งจากการวิเคราะห์นั้นพบว่ามีหลายตัว เช่น บริษัท ท่าอากาศยานไทย (AOT) บริษัท จัสมิน อินเตอร์เนชั่นแนล (JAS) บริษัท บีทีเอส กรุ๊ป โฮลดิ้งส์ (BTS) บริษัท กันกุลเอ็นจิเนียริ่ง (GUNKOL) และบริษัท อาร์เอส (RS) เพราะเป็นหุ้นที่เกี่ยวเนื่องกับการบริโภคภายในประเทศ 
นอกจากนี้ ฝ่ายวิจัยได้เพิ่มเป้าหมายการเติบโตของผลิตภัณฑ์มวลรวมในประเทศ (จีดีพี) ปีนี้ จากเดิม 4.2% เป็น 4.8% ส่วนปีหน้าจากเดิมที่คาดว่าจะเติบโต 4.8% เพิ่มเป็น 5.3% และคาดว่าดอกเบี้ยนโยบายจะไม่มีการลดลงอีกในปีนี้
ด้านตลาดหุ้นไทย วันที่ 7 ม.ค.ที่ผ่านมา ผันผวนสูง ระหว่างวันขึ้นไปสูงสุดถึง 1,425.26 จุด แต่สุดท้ายกลับมาปิดที่ระดับต่ำสุดของวันที่ 1,415.32 จุด ลดลง 1.34 จุด มูลค่าการซื้อขายรวม 40,555.33 ล้านบาท นักลงทุนต่างชาติยังคงซื้อมากถึง 2,436 ล้านบาท